C 312/9

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 312/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov odo dňa tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Pitina“

EÚ č.: PGI-IT-02332-AM01 – 21. 2. 2022

CHOP ( ) CHZO (X)

1. Skupina žiadateľov a oprávnený záujem

Associazione Produttori Pitina Via Roma, 1 – 33092 Meduno – PN ITALIA

Tel. č. +39 3356987484

E-mail: info@pitina-igp.it

Associazione Produttori Pitina (Združenie výrobcov „Pitina“) je oprávnené predložiť žiadosť o zmenu v súlade s článkom 13 ods. 1 vyhlášky ministerstva poľnohospodárskej, potravinárskej a lesníckej politiky č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☐ Zemepisná oblasť

☐ Dôkaz o pôvode

☒ Spôsob výroby

☐ Súvislosť

☐ Označovanie

☐ T Iné [uveďte]

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012, v prípade ktorej nebol uverejnený jednotný dokument (alebo rovnocenný dokument)

5. Zmena (zmeny)

5.1. Zmena podstatných prvkov: Opis výrobku

Maximálny obsah soli a bielkovín uvedený v článku 2 ods. 4 špecifikácie výrobku (Opis výrobku) a v bode 3.2 jednotného dokumentu (Opis výrobku, na ktorý sa vzťahuje názov v bode 1) sa dopĺňa takto.

Hraničná hodnota obsahu soli sa zmenila z „< 3,5 %“ na „< 5,3 %“.

Zmena sa týka opravy chyby v písaní v parametri pre „soľ“. Súčasná hodnota je výsledkom preklepu, v rámci ktorého sa prehodili uvedené dve číslice. Je to zrejmé z porovnania s hodnotami uvedenými v článku 5 ods. 2 a 5 špecifikácie výrobku, kde sa uvádza, že na dochutenie jedného kilogramu mäsovej hmoty je povolených najmenej 15 g a najviac 32 g soli: vzhľadom na zníženie hmotnosti o 30 – 35 % počas zrenia sa z 32 g soli pridanej spolu s dochucovadlami na každý kilogram čerstvého mäsa stáva 47,5 – 49,2 g soli vo vyzretom mäse, čo sa blíži k správnemu limitu 5,3 % a nie je v súlade s aktuálne platným nesprávnym limitom. Správna hodnota je stále v súlade s nízkym dávkovaním soli, keďže chlorid sodný za normálnych okolností pôsobí v kombinácii s údením ako konzervačný prostriedok.

Hraničná hodnota obsahu bielkovín sa zmenila z „< 28 %“ na „< 38 %“.

Zmena sa týka úpravy parametra pre „bielkoviny“. V minulosti boli ovce a kozy, ktorých mäso sa používalo na výrobu výrobku „Pitina“, staré zvieratá na konci produktívneho veku. Neskoršie zmeny týkajúce sa fázy, ktorá sa považuje za „koniec produktívneho veku“, postupne viedli k používaniu mladších zvierat, vďaka čomu zvykne byť obsah bielkovín vyšší.

V čase, keď sa uskutočnili prvé fyzikálno-chemické hodnotenia racionálnych vzoriek výrobkov vyrobených z mäsa starých zvierat s nízkym obsahom bielkovín, obsahoval výrobok „Pitina“ štandardne menej ako 28 % bielkovín. Rozšírením výroby v reakcii na neustály vývoj moderných agropotravinových spotrebiteľských návykov a využívaním zvierat pochádzajúcich z produkčných (mäsových a mliečnych) chovných cyklov sa zlepšila kvalita používaného mäsa, čo viedlo k štandardizácii obsahu bielkovín podľa vlastností najpoužívanejšieho mäsa, pričom sa stále dodržiavali tradičné metódy spracovania.

Tradícia výroby údeniny „Pitina“ a jej pôvodné vlastnosti sa zachovávajú bez zmeny vďaka predpisom, v ktorých sa stanovuje maximálny obsah bielkovín, nie minimálny, ako je to v prípade väčšiny opisných požiadaviek na údeniny a/alebo iné mäsové výrobky.

5.2. Zmena nepodstatných prvkov: Spôsob výroby

Článok 5 ods. 2 bod 5 špecifikácie výrobku (Fázy a metódy spracovania) a bod 3.3 jednotného dokumentu (Krmivo a suroviny) sa menia, pokiaľ ide o používanie dusičnanov a dusitanov v zmesi dochucovadiel, aby bolo používanie týchto dvoch prídavných látok nepovinné, a nie povinné.

Zmenou sa do špecifikácie zavádza slovo „nepovinne“ týkajúce sa použitia dusitanov a dusičnanov v zmesi dochucovadiel.

Účelom tejto zmeny je výslovne stanoviť možnosť nepoužívať dusitany a dusičnany ako konzervačné látky a/alebo stabilizátory, pretože mnohí výrobcovia nepovažujú tento postup za nevyhnutný na výrobu výrobku „Pitina“, ktorý spĺňa požiadavky. Zmena si nevyžaduje úpravu opisu výrobku, pretože v opise hotového výrobku sa uvádza, že tieto prídavné látky sú prítomné v množstve menšom ako 100 mg/kg pre dusičnany a menšom ako 25 mg/kg pre dusitany, čo je takisto v súlade s požiadavkou nulového obsahu prídavných látok.

5.3. Zmena nepodstatných prvkov: Spôsob výroby

Článok 5 ods. 2 body 6 a 7 špecifikácie výrobku (Fázy a metódy spracovania) sa menia s cieľom podrobnejšie špecifikovať fázy údenia a sušenia.

Mení sa najmä bod 6, v ktorom sa uvádza, že údenie „sa môže striedať so sušením“, a teplota okolia pri údení sa zmenila z „18 – 30 °C“ na „nesmie presiahnuť 30 °C“.

V bode 7 sa mení čas, odkedy sa začína počítať dĺžka sušenia, z „polnoci v deň začiatku sušenia“ na „od hodiny, kedy sa začne so sušením“.

Spoločným účinkom týchto zmien je jednoznačné stanovenie možnosti striedania fáz sušenia a údenia bez toho, aby boli dotknuté príslušné požiadavky, ktoré už boli špecifikované. Nízky stupeň údenia výrobku „Pitina“ a jemný proces sušenia si nevyžadujú ani tak fixné poradie týchto dvoch úkonov, ako skôr kombináciu účinkov potrebných pre fázu zrenia. V procese produkcie výrobku „Pitina“ je niekedy potrebné striedať fázy údenia a sušenia pri zachovaní pôvodného minimálneho, maximálneho a celkového času trvania a horenia, ktoré musia v každom prípade predchádzať fáze zrenia.

Minimálny teplotný limit pre priestor na údenie bol zrušený, pretože nejde o technologický parameter, ktorý by ovplyvňoval výsledky výrobného procesu, a to umožňuje pokryť aj teploty na konci procesu, ktoré môžu klesnúť pod 18 °C, najmä počas chladných zimných mesiacov. Aby sa zabezpečilo správne údenie a konzervácia výrobku, jediným dôležitým teplotným limitom, ktorý je potrebné dodržiavať, je maximálna teplota 30 °C.

Napokon sa opravilo znenie týkajúce sa spôsobu výpočtu začiatku fázy sušenia, aby sa odstránila redakčná chyba v súčasnej špecifikácii výrobku, v ktorej sa nesprávne uvádza, že výpočet fázy sušenia sa začína 24 hodín po skutočnom začiatku sušenia.

Opísané zmeny nemajú za následok zmeny zloženia ani opisu výrobku.

JEDNOTNÝ DOKUMENT

„PITINA“

EÚ č.: PGI-IT-02332-AM01 – 21. 2. 2022

CHOP ( ) CHZO (X)

1. Názov (Názvy)

„Pitina“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

Výrobok „Pitina“ sa vyrába z hmoty, ktorá obsahuje:

— najmä chudú časť mäsa jedného z týchto druhov zvierat: ovce, kozy, srnce lesné, jelene lesné alebo kamzíky,

— najmä tukovú časť bravčového bôčika alebo pliecka.

Má polguľový tvar a jej vonkajšia farba je zlatožltá až žltohnedá;

rez má jasnočervenú až tmavobordovú farbu, smerom k okraju ešte tmavšiu. Po rozkrojení hmoty vidno chudé mäso s veľmi jemnou zrnitosťou. Má plnú a lahodnú chuť s charakteristickou vôňou údeného mäsa.

Pri uvedení na trh musí mať výrobok „Pitina“ tieto chemické a fyzikálne vlastnosti:

Obsah vlhkosti: < 55 %

Soľ < 5,3 %

Bielkoviny: < 38 %

Dusičnany < 100 mg/kg

Dusitany < 25 mg/kg

Váži od 100 g do 300 g.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

— Suroviny (mäso): — Pri výrobe údeniny „Pitina“ sa na chudú časť používa mäso z oviec alebo kôz alebo z diviny, a to konkrétne len z týchto druhov: srnec lesný, daniel, jeleň lesný alebo kamzík, na tukovú časť sa používa z bravčový bôčik a/alebo pliecko. — Chudá časť musí obsahovať mäso len z jedného z uvedených druhov zvierat.

Dochucovadlá:

Ide o zmes morskej alebo kamennej soli alebo kombináciu oboch s korením, cesnakom, vínom a aromatickými bylinami. Môžu sa použiť aj dusitany a dusičnany.

Povolené sú tieto aromatické byliny: borievka, rasca alebo fenikel, semená fenikla a rebríček (Achillea moschata).

Povrch:

kukuričná múka

Suroviny musia spĺňať tieto požiadavky:

a) farba a vlastnosti mäsa: chudé červené mäso bez tuku, malých krvných zrazením alebo podliatin;

b) farba a vlastnosti bravčového bôčiku a/alebo pliecka: ružovočervené chudé mäso a snehobiely tuk.

Mechanicky separované mäso nie je povolené.

Suroviny musia spĺňať tieto percentuálne hodnoty:

Minimálna hodnota Maximálna hodnota Chudá časť 70 % 90 % Tuková časť 10 % 30 %

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy produkcie výrobku „Pitina“, od odstránenia povrchového tuku zo suroviny až po zrenie výrobku, sa uskutočňujú v zemepisnej oblasti výroby.

3.5. Špecifické pravidlá krájania, strúhania, balenia atď. výrobku, ktorého sa týka názov zapísaný v registri

Výrobok „Pitina“ sa predáva vcelku, buď vo vákuovom balení alebo balený v modifikovanej atmosfére. Môže sa baliť iba vo výrobnej oblasti a ako súčasť toho istého výrobného procesu. Takéto obmedzenie pri balení je nevyhnutné na zabezpečenie špecifických vlastností výrobku. „Pitina“ sa na rozdiel od iných vyzretých výrobkov neplní do obalu. Jediným „obalom“ a ochranným činidlom je kukuričná múka na povrchu hmoty polguľového tvaru. Balením výrobku počas výrobného procesu sa predchádza tomu, aby výrobok „Pitina“ nestratil tvar a nestvrdol pod vplyvom vlhkosti a nekontrolovanej teploty.

3.6. Špecifické pravidlá označovania výrobku, ktorého sa týka názov zapísaný v registri

Všetky obaly musia byť označené logom výrobku a symbolom EÚ. Chránené zemepisné označenie „Pitina“ musí byť uvedené na etikete zreteľným a nezmazateľným písmom, ktoré sa musí dať jednoznačne odlíšiť od všetkých ostatných nápisov na etikete. Bezprostredne za ním musí nasledovať nápis „Chránené zemepisné označenie“ a/alebo skratka „CHZO“.

Znázornenie loga:

4. Stručné vymedzenie zemepisnej oblasti

„Pitina“ sa vyrába výlučne v provincii Pordenone, v obciach Andreis, Barcis, Cavasso Nuovo, Cimolais, Claut, Erto Casso, Frisanco, Maniago, Meduno, Montereale Valcellina, Tramonti di Sopra a Tramonti di Sotto.

5. Súvislosť so zemepisnou oblasťou

Špecifickosť údeniny „Pitina“ spočíva vo vlastnostiach a originalite výrobku, konkrétne nezvyčajnom použití diviny, ovčieho alebo kozieho mäsa, čo je na území Álp ojedinelá prísada, a metódach konzervovania, pri ktorých sa na rozdiel od iných prípravkov z mäsa nepoužívajú obaly ani kôra, ale tenká vrstva kukuričnej múky, ktorá spolu s primeraným údením umožňuje zrenie výrobku a zabraňuje jeho vysušeniu. „Pitina“ sa vyrába v oblasti s osobitnými ekologicko-environmentálneho podmienkami, ktoré regionálne meteorologické observatórium (OSMER, 2011) definovalo ako „predalpskú enklávu so samostatným klimatickým profilom, príznačnými rekordnými ročnými zrážkami, častým zmiešavaním vzduchu a špecifickou horskou krajinou s najnižšou snehovou pokrývkou v Alpách“. Zo zemepisného hľadiska sa výrobná oblasť údeniny „Pitina“ nachádza v troch údoliach – Valcellina, Val Colvera a Val Tramontina – v hornatom regióne nad náhornými plošinami západného Furlanska, medzi riekami Tagliamento a Piava. Časť územia sa nachádza v národnom parku Furlanské Dolomity. Tento región v minulosti sužovala chudoba a vysťahovalectvo, v rámci sebestačného hospodárstva bolo mäso vzácnou komoditou a chov ošípaných zas veľmi zriedkavý. Živočíšne bielkoviny sa získavali z oviec a kôz, ktoré sa zabíjali po dosiahnutí požadovaného veku, prípadne po zranení alebo uhynutí v úžľabinách, a príležitostne z diviny, ktorú vo väčšine prípadov ulovili pytliaci. Na základe potreby čo najdlhšie zakonzervovať najmä v zime aj to málo mäsa, ktoré bolo k dispozícii, sa rozvinuli metódy konzervácie, ktoré sú rovnaké v celom alpskom regióne a severnej Európe, ako napríklad údenie mäsa a jeho stabilizácia bravčovým tukom. V prípady údeniny „Pitina“ sa nahrubo nakrájali zvyšky mäsa, najmä menej obľúbené kúsky, odstránil sa z nich tuk a šľachy a veľkým nožom „manarin“ sa nasekali na doske „pestadoria“. Hmota sa po pridaní soli, korenín (niekedy nasiaknutých vínom) a feniklu vytvarovala do mäsových guliek. Mäsové guľky („pitine“) sa následne vyvaľkali v kukuričnej múke a vyúdili v ohnisku („fogher“ alebo „fogolar“). Na základe ústnych svedectiev, ktoré získali miestni historici od roku 1978 [v diplomovej práci Renaty Ventorelli „La cultura popolare di Andreis e la sua valle“ (populárna kultúra v obci Andreis a jej údolí), Univerzita Ubrino, akademický rok 1981 – 1982] sme dospeli k presvedčeniu, že „Pitina“ bola v údolí Val Tramontina a priľahlých údoliach na začiatku 19. storočia veľmi rozšírená. Treba uviesť aj odkaz na údeninu „Pitina“ a jej osobitné vlastnosti v knihe „La valle del Colvera“ (Mazzoli, Maniago, 1973): „… Pitina sa vyrábala z ovčieho a kozieho mäsa…“, rovnako ako podrobnejší opis uvedený v knihe „Civiltà Contadina del Friuli – architettura spontanea e lavoro a Navarons“ (Život roľníka vo Furlansku – spontánna architektúra a diela v obci Navarons) z roku 1979: „Pitina je guľka (osem centimetrov v priemere a tri centimetre hrubá) z ovčieho, baranieho, kozieho alebo kamzíčieho mäsa. Mäso sa vykostí, odstráni sa z neho vonkajší tuk, pomelie sa mechanicky alebo ručne, dochutí sa soľou, korením a cesnakom, a nakoniec sa pridá určité množstvo tuku. Hmota sa dobre premieša a vyvaľká v kukuričnej múke. Guľky sa vyúdia nad uhlíkmi z borievkového dreva. ‚Pitini‘ sa môžu uchovávať na suchom mieste viac ako rok“ (výraz „pitini“ je autorov tvar množného čísla).

Tradícia výroby údeniny „Pitina“ v obci Val Tramontina sa uvádza v turistickom sprievodcovi „V Comunità Montana“ z roku 1989: „…treba spomenúť najmä údeninu ‚pitina‘ … vyrobenú z baranieho mäsa vyúdeného so vzácnymi aromatickými bylinami a koreninami, ktoré boli starostlivo pridané podľa starého, prísne stráženého rodinného receptu“. Názov „Pitina“ pochádza z obce Val Tramontina. Podľa historických dôkazov ju ako prví vyrábali obyvatelia dedín Inglagna a Frasaneit, v obci Tramonti di Sopra, kde od roku 1969 združenie Pro Loco obnovilo túto miestnu tradíciu organizáciou festivalu Pitina, ktorý sa odvtedy koná každý rok v júli. Údeninu „Pitina“ v rokoch 1997 až 2000 zaradili do prvého zoznamu ohrozených výrobkov združenia Arcigola Slow Food, natočilo sa video (Pieffe immagini, Maniago, 1999) a zriadil sa výbor na ochranu tradície a receptu. Výrobok sa takmer v rovnakom čase zaradil do prvého zoznamu tradičných výrobkov, ktorý sa vypracoval v regióne Furlansko-Julské Benátsko v súlade s ministerskou vyhláškou 350/99.

Odkaz na uverejnenie špecifikácie výrobku

Úplné znenie špecifikácie výrobku je dostupné na tejto webovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) po kliknutí na položku „Qualità“ (na obrazovke vpravo hore), potom na „Prodotti DOP IGP STG“ (na obrazovke vľavo) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.